Drie ondervra oor Paulpietersburg-plaasmoord | Maroela Media
Kapt. Thulani Zwane, woordvoerder van die polisie, het aan Maroela Media gesê die motief vir die moord is nog nie bekend nie en dat hulle steeds ondersoek instel om te bepaal of daar enigiets gesteel is tydens die voorval.
Die Lens-egpaar, albei in hul vyftigs, is omstreeks 17:00 Woensdagmiddag op hul plaas oorval.
Volgens Eugene van Aswegen, AfriForum se woordvoerder oor gemeenskapsveiligheid in KwaZulu-Natal, het die Lens-egpaar se bure eerste op Mercia se liggaam in die slaapkamer afgekom, nadat ŉ noodsein oor die radiostelsel deurgekom het. “Nico se liggaam is aan die buitewyke van die plaaswerf gevind.”
AfriForum het Donderdag gesê hy gaan ŉ klag by die nasionale en KwaZulu-Natalse polisiekommissarisse aanhangig gemaak nadat die plaaslike polisie en Newcastle se honde-eenheid glo teen ŉ slakkepas reageer het na die moorde.
Volgens Van Aswegen is die naaste polisiestasie 30km van die plaas af, maar dit het die SAPD ongeveer ’n uur en half geneem om by die toneel aan te kom. “Die Newcastle-polisie se honde-eenheid het eers ongeveer drie ure na die voorval opgedaag.”
Zwane het intussen aan Maroela Media gesê hulle stel ondersoek in na AfriForum se bewerings rakende die polisie se reaksietyd.